## Pravilnik o upisniku pružatelja medijskih usluga, elektroničkih publikacija i neprofitnih proizvođača audiovizualnog i/ili radijskog programa

### NN 134/2013 (9.11.2013.), Pravilnik o upisniku pružatelja medijskih usluga, elektroničkih publikacija i neprofitnih proizvođača audiovizualnog i/ili radijskog programa

VIJEĆE ZA ELEKTRONIČKE MEDIJE

2907

Na temelju odredbe članka 69. stavka 1. podstavka 7. i članka 75. stavka 6. Zakona o elektroničkim medijima (»Narodne novine«, broj 153/09., 84/11. i 94/13.), a u svezi s odredbom članka 39. Zakona o izmjenama i dopunama Zakona o elektroničkim medijima (»Narodne novine«, broj 94/13.) Vijeće za elektroničke medije donosi

PRAVILNIK

O UPISNIKU PRUŽATELJA MEDIJSKIH USLUGA, ELEKTRONIČKIH PUBLIKACIJA I NEPROFITNIH PROIZVOĐAČA AUDIOVIZUALNOG I/ILI RADIJSKOG PROGRAMA

Članak 1.

(1) Ovim se Pravilnikom propisuje sadržaj i način vođenja Upisnika pružatelja medijskih usluga, elektroničkih publikacija i neprofitnih proizvođača audiovizualnog i/ili radijskog programa, sadržaj prijave za upis elektroničkih publikacija te detaljniji kriteriji upisa neprofitnih pružatelja elektroničkih publikacija i neprofitnih proizvođača audiovizualnog i/ili radijskog programa.

(2) Upisnik iz stavka 1. ovoga članka vodi Vijeće za elektroničke medije (dalje: Vijeće).

Članak 2.

(1) Upisnik sadrži temeljne podatke o pružateljima medijskih usluga, elektroničkih publikacija i neprofitnih proizvođačima audiovizualnog i/ili radijskog programa.

(2) Upisnik se sastoji od:

a) knjige koncesija pružatelja medijskih usluga televizije i/ili radija

b) knjige pružatelja medijskih usluga na zahtjev

c) knjige pružatelja medijskih usluga satelitom, internetom, kabelom i drugim dopuštenim oblicima prijenosa

d) knjige pružatelja elektroničkih publikacija

e) knjige neprofitnih proizvođača audiovizualnog i/ili radijskog programa.

Knjiga koncesija pružatelja medijskih usluga televizije i/ili radija

Članak 3.

U knjigu koncesija upisuju se pružatelji medijskih usluga po sklopljenom ugovoru o koncesiji, a temeljem odluka Vijeća o davanju koncesija za obavljanje djelatnosti pružanja medijskih usluga televizije i/ili radija.

Članak 4.

U knjige koncesija za obavljanje djelatnosti pružanja medijskih usluga televizije i/ili radija iz članka 3. ovoga Pravilnika upisuje se:

1. broj Ugovora

2. naziv nakladnika

3. vrsta programa

4. sjedište nakladnika

5. broj telefona i faksa, elektronska pošta i internet adresa

6. OIB nakladnika

7. ime odgovorne osobe

8. područje koncesije

9. vrijeme trajanja koncesije

10. ID ugovora Ministarstva financija

11. izrečene mjere po odlukama Vijeća

12. datum donošenja odluke o prihvaćanju programske osnove odnosno prethodne suglasnosti o izmjenama programske osnove

13. svojstvo neprofitnog pružatelja u skladu s odlukom Vijeća o davanju koncesije

Knjiga pružatelja medijskih usluga na zahtjev

Članak 5.

U knjigu pružatelja medijskih usluga na zahtjev upisuju se dopuštenja za obavljanje medijskih usluga na zahtjev, a temeljem odluke Vijeća.

Članak 6.

U knjigu pružatelja medijskih usluga na zahtjev upisuje se:

1. broj dopuštenja

2. naziv pružatelja medijskih usluga na zahtjev

3. vrsta programa

4. sjedište pružatelja medijskih usluga na zahtjev

5. adresa poslužitelja s audio i/ili audiovizualnim programom

6. broj telefona i faksa, elektronska pošta i internet adresa

7. OIB pružatelja medijskih usluga na zahtjev

8. ime odgovorne osobe

9. vrijeme trajanja dopuštenja

10. izrečene mjere po odlukama Vijeća

11. svojstvo neprofitnog pružatelja u skladu s odlukom Vijeća o davanju dopuštenja za obavljanje djelatnosti

Knjiga pružatelja medijskih usluga satelitom, internetom, kabelom i drugim dopuštenim oblicima prijenosa

Članak 7.

U knjigu pružatelja medijskih usluga satelitom, internetom, kabelom i drugim dopuštenim oblicima prijenosa medijskih usluga upisuju se dopuštenja za obavljanje ovih prijenosa, a temeljem odluke Vijeća.

Članak 8.

U knjigu pružatelja medijskih usluga satelitom, internetom, kabelom i drugim dopuštenim oblicima prijenosa upisuje se:

1. broj dopuštenja

2. naziv pružatelja medijskih usluga

3. vrsta programa

4. sjedište pružatelja medijskih usluga

5. naziv medijske usluge

6. programska osnova medijske usluge

7. adresa poslužitelja audiovizualnog i/ili radijskog programa

8. nazivi i adrese sjedišta pružatelja usluga distribucije

9. broj telefona i faksa, elektronska pošta i internet adresa

10. OIB pružatelja medijskih usluga

11. ime odgovorne osobe

12. vrijeme trajanja dopuštenja

13. izrečene mjere po odlukama Vijeća

14. svojstvo neprofitnog pružatelja u skladu s odlukom Vijeća o davanju dopuštenja za obavljanje djelatnosti

Knjiga pružatelja elektroničkih publikacija

Članak 9.

(1) U knjigu pružatelja elektroničkih publikacija Vijeće upisuje pružatelje elektroničkih publikacija temeljem njihove pisane prijave, koja se podnosi na obrascu koji je Prilog 1. ovog Pravilnika.

(2) Uz obrazac iz stavka 1. ovoga članka, prilikom podnošenja prijave za upis u Upisnik pružatelja elektroničke publikacije prilaže se i izvadak iz sudskog, obrtnog ili drugog odgovarajućeg registra.

Članak 10.

(1) Neprofitni pružatelj elektroničkih publikacija, osim uvjeta propisanih Zakonom o elektroničkim medijima, mora biti pravna osoba upisana u sudski ili drugi propisani registar u Republici Hrvatskoj i u Registar neprofitnih organizacija Ministarstva financija.

(2) Neprofitni pružatelj elektroničkih publikacija uz prijavu za upis mora dostaviti dokaze o ispunjavanju uvjeta iz stavka 1. ovoga članka i dokaz o ispunjavanju uvjeta iz članka 48. stavka 2. i 3. Zakona o elektroničkim medijima.

(3) Dokazima iz stavka 2. ovoga članka se smatraju izvadci iz registara i godišnje financijsko izvješće.

(4) Izvatkom iz sudskog ili drugog propisanog registra u Republici Hrvatskoj neprofitni pružatelj mora dokazati da je registriran za obavljanje djelatnosti elektroničke publikacije.

(5) Financijskim izvješćem iz stavka 3. ovog članka neprofitni pružatelj dokazuje postojanje uvjeta iz članka 48. stavka 2. i 3. Zakona o elektroničkim medijima. Financijsko izvješće se dostavlja za godinu koja prethodi godini u kojoj je podnesena prijava za upis u Upisnik.

Članak 11.

U knjigu pružatelja elektroničkih publikacija upisuje se:

1. broj upisa

2. naziv elektroničke publikacije

3. sjedište pružatelja elektroničke publikacije

4. oblik registracije (profitni/neprofitni)

5. IP adresa poslužitelja elektroničke publikacije

6. naziv i adresa pružatelja usluge hostinga i distribucije

7. broj telefona i faksa, elektronska pošta

8. OIB pružatelja elektroničke publikacije

9. adresa elektroničke publikacije (URL)

10. ime odgovorne osobe

11. izrečene mjere po odlukama Vijeća

Članak 12.

(1) Pružatelji elektroničkih publikacija dužni su svaku promjenu podataka javiti Vijeću u pisanom obliku u roku od 30 dana.

(2) Neprofitni pružatelj elektroničkih publikacija može se brisati iz Upisnika na vlastiti zahtjev ili temeljem odluke Vijeća, ali ne prije pravdanja dodijeljenih sredstva iz Fonda za poticanje pluralizma i raznovrsnosti elektroničkih medija, odnosno dok ne izvrši povrat dodijeljenih sredstava sukladno odluci Vijeća za elektroničke medije.

(3) U slučaju prestanka bavljenja djelatnošću pružanja elektroničkih publikacija, pružatelj je dužan podnijeti pisani zahtjev Vijeću za brisanje iz upisnika.

(4) Ako Agencija za elektroničke medije utvrdi da se pojedini pružatelj više ne bavi djelatnošću pružanja elektroničkih publikacija ili više ne ispunjava druge propisane uvjete za upis, Vijeće će tog pružatelja brisati iz Upisnika.

Knjiga neprofitnih proizvođača audiovizualnog i/ili radijskog programa

Članak 13.

Na neprofitne proizvođače audiovizualnog i/ili radijskog programa se na odgovarajući način primjenjuje odredba članka 10. ovog Pravilnika.

Članak 14.

U knjigu neprofitnih proizvođača audiovizualnog i/ili radijskog programa upisuje se:

1. naziv proizvođača

2. vrsta programa

3. sjedište proizvođača

4. broj telefona i faksa, elektronska pošta i internetskih adresa

5. OIB proizvođaća

6. ime odgovorne osobe

7. izrečene mjere po odlukama Vijeća o povratu dodijeljenih sredstava Fonda.

Članak 15.

(1) Neprofitni proizvođač audiovizualnoga i/ili radijskog programa može se brisati iz Upisnika na vlastiti zahtjev ili temeljem odluke Vijeća, ali ne prije pravdanja dodijeljenih sredstva iz Fonda za poticanje pluralizma i raznovrsnosti elektroničkih medija, odnosno dok ne izvrši povrat dodijeljenih sredstava sukladno odluci Vijeća za elektroničke medije.

(2) Odredba članka 12. stavka 4. ovoga Pravilnika na odgovarajući način se primjenjuje na neprofitne proizvođače audiovizualnoga i/ili radijskog programa.

Prijelazne i završne odredbe

Članak 16.

Pružatelji elektroničkih publikacija koji su upisani u Upisnik pružatelja elektroničkih publikacija, a sukladno odredbama Zakona o elektroničkim medijima i ovoga Pravilnika, mijenjaju status obvezni su u roku od devedeset (90) dana od dana stupanja na snagu ovoga Pravilnika dostaviti obrazac za prijavu u upisnik pružatelja elektroničkih publikacija (Prilog 1.) te dokumentaciju propisanu člankom 10. ovoga Pravilnika.

Članak 17.

(1) Stupanjem na snagu ovoga Pravilnika prestaje važiti Pravilnik o Upisniku pružatelja medijskih usluga i elektroničkih publikacija (»Narodne novine« broj 43/10.).

(2) Ovaj Pravilnik stupa na snagu osmoga dana od dana objave u »Narodnim novinama«.

Klasa: 612-12/13-01/0152
Urbroj: 567-02/01-13-01
Zagreb, 30. listopada 2013.

Vijeće za elektroničke medije
Predsjednik Vijeća
Zdenko Ljevak, dipl. ing., v. r.

**PRILOG 1.**

OBRAZAC ZA PRIJAVU U UPISNIK PRUŽATELJA ELEKTRONIČKIH PUBLIKACIJA

|  |  |
| --- | --- |
| OBRAZAC ZA PRIJAVU ELEKTRONIČKE PUBLIKACIJE | |
| Naziv pružatelja el. publikacije: | Upisuje se naziv pravne osobe, nakladnika, odnosno vlasnika publikacije |
| Adresa: | Sjedište (adresa i mjesto) pravne osobe |
| OIB: | OIB pravne osobe |
| Oblik registracije: | Navesti: profitni ili neprofitni |
| Telefon: | Broj telefona s pozivnim brojem, broj mobitela |
| E-mail adresa: | Službena e-mail adresa tvrtke |
| Odgovorna osoba: | Ime i prezime odgovorne osobe (direktora) |
| Naziv el. publikacije: | Upisuje se naziv medija (portala/publikacije) |
| URL: | Internetska adresa publikacije (http://www…) |
| Glavni urednik publikacije: | Ime i prezime glavnog urednika |
| Naziv pružatelja usluga hostinga: | Naziv tvrtke koja pruža hosting |
| Adresa poslužitelja: | Ulica, grad, broj sjedišta pružatelja usluga hostinga (gdje se nalazi server) |
| Programska osnova: (može se iskazati i na posebnom listu kao prilog obrascu) | Kratak opis sadržaja portala, uređivačke koncepcije, odnosno tema i rubrika. |
| U \_\_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_20\_\_.                                        POTPIS I PEČAT ODGOVORNE OSOBE | |

134 09.11.2013 Pravilnik o upisniku pružatelja medijskih usluga, elektroničkih publikacija i neprofitnih proizvođača audiovizualnog i/ili radijskog programa

134 09.11.2013 Pravilnik o upisniku pružatelja medijskih usluga, elektroničkih publikacija i neprofitnih proizvođača audiovizualnog i/ili radijskog programa

Pravilnik, NN 134/2013-2907